Publication: Magyar Közlöny
Issue: MK-2001-80 (Year: 2001, Number: 80)
Era: 1990-2004
Section: a 129/2001. (VII. 13.) Korm. rendelethez
Paragraph Index: 1110

c) A hallgatók elsajátítják a másodlagos (európai nyelvű) és elsődleges (tibeti nyelvű) források feldolgozásának módját, a szövegfeldolgozást, bibliográfia-gyűjtést, szakszótárak (és magyarázó mutatók) használatát. — Beszélt tibeti nyelvi stúdiumok: A tibeti monoszillabikus nyelv jellemzői, nyelvi rokonsága, a tonalitás kialakulásának szabályszerűségei, a mai beszélt nyelv nyelvtani rendszere, viszonya a klasszikus nyelvhez. — Művelődéstörténeti tanulmányok: A sajátosan egyedi tibeti műveltség tárgyköreinek bemutatása: a pothi típusú könyv, a luniszoláris időszámítási rendszer, a feketesátras kultúrával rendelkező nomád nemzetségi és letelepült földműves társadalmak szimbiózisa, a teokratikus államigazgatás, a lamaista buddhizmus elmélete és egyházszervezete, Tibet politikai és kulturális kapcsolata Indiával, Kínával és Belső-Ázsiával. A buddhizmus története Indiában, elterjedése Tibetben, a lamaizmus elterjesztése Belső-Ázsiában és Észak-Kínában. 4.2.2. Törzs- és szakképzés: 72 kredit — A klasszikus nyelvi és elméleti stúdiumok: Különböző forrástípusok (elbeszélő és értekező próza, valamint verses szövegek; történeti, vallásos tárgyú irodalom) elemzése. Az irodalmi művek szerkezeti elemzése, cím és kolofonfordítás sajátosságai. A nyelvi tanulmányokra épülő irodalomtörténet az egyházi és világi irodalmat (feliratok, oklevelek, néprajz) tárgyalja, a nyelvtörténet pedig a preklasszikus nyelvet, az irodalmi nyelv normalizálásának szakaszait, valamint az archaikus és modern nyelvek elválásának folyamatát elemzi, míg a sino-tibeti 2001/80. szám népek stúdium a nyelvcsalád általános ismertetését, a nyelvcsaládhoz tartozó nyelvek (elsősorban a kínai és burmai) főbb jellemzőinek bemutatásából áll. — Modern tibeti nyelvi képzés: A mai modern (kialakulásának folyamatában lévő) irodalmi nyelv válogatott szövegeinek olvasása, a beszélt lhászai nyelvjárás elsajátítása, az archaikus és modern nyelvjárások megismerése és nyelvtörténeti elemzése. Legalább egy másik keleti nyelv (ez a már alapszinten megismert klasszikus mongol mellett egy további nyelvet jelent) elsajátítása. Szabadon választható, ajánlott a kínai nyelv. — Vallástörténeti tanulmányok: A buddhizmus vallástörténeti megismertetése, a buddhista kultúra eszmerendszere, terminológiája, művészete, egyházszervezete, különböző irányzatai és rendjei és ezek kritikai tudományos elemzése. Külön tanulmányok keretén belül Tibet eredeti hitrendszere, a bon vallás.

Source: https://magyarkozlony.hu/hivatalos-lapok/c27aef8bad888f243e743ce19b7e6aeb0578bc80/dokumentumok/233c18ee3306e46ea81ff8ef04ba00b38343305e/letoltes